B4-1029, 1082, 1084 ja 1085/96

Päätöslauselma ihmisoikeuksien ja ihmisarvon kunnioittamisesta biologian ja lääketieteen sovellutusten osalta

Euroopan parlamentti, joka

- ottaa huomioon 16. maaliskuuta 1989 antamansa päätöslauselmat geenimanipulaation ((EYVL C 96, 17.4.1989, s. 165)) sekä in vivo- ja in vitro -keinohedelmöityksen eettisistä ja oikeudellisista ongelmista ((EYVL C 96, 17.4.1989, s. 171)),

- ottaa huomioon luonnoksen Euroopan neuvoston yleissopimukseksi ihmisoikeuksien ja ihmisarvon kunnioittamisesta biologian ja lääketieteen sovellusten alalla (yleissopimus ihmisoikeuksista ja biolääketieteestä) ((Bioetiikkakysymyksiä hoitavan ohjauskomitean versio (CDBI), 6.6.1996)),

- ottaa huomioon Euroopan neuvoston parlamentaarisen yleiskokouksen helmikuussa 1995 antaman lausunnon ((2.2.1995 pidetyn 6. istunnon pöytäkirja, AS (1995) CRG)),

A. ottaa huomioon, että Euroopan yhteisöjen tuomioistuin toteaa 28. maaliskuuta 1996 antamassaan lausunnossaan 2/94, että perustamissopimusten määräyksissä yhteisön toimielimille ei anneta yleisiä valtuuksia hyväksyä ihmisoikeuksia koskevia sääntöjä tai tehdä kansainvälisiä tämän alan sopimuksia,

B. ottaa huomioon, että toimituskomitean työ päättyi kesäkuussa 1996 ja että jos Euroopan parlamentti ylipäänsä haluaa tuoda kantansa esiin, se on tehtävä nyt,

C. ottaa huomioon, että toimituskomitea on onnistunut huonosti esim. suostumuskyvyttömillä henkilöillä tehtävän tutkimuksen sallittavuutta koskevien määräysten muotoilussa ja että tässä kysymyksessä kaikki väärinkäytösten mahdollisuudet on suljettava pois,

D. on tietoinen siitä, että alkiotutkimuksen sallittavuutta koskevan kysymyksen ja perinnöllisyyshoidon kehittämisen välillä on tiivis yhteys ja että tällaisen hoidon kehittäminen edellyttäisi lukuisia kokeita alkioilla,

E. on vakuuttunut siitä, että tällaiset hoitomuodot on torjuttava ja kiellettävä, koska niiden vaikutukset eivät ennakoitavissa olevan ajan kuluessa ole teknisesti hallittavissa, koska ei ole mahdollisuutta saada kyseisten jälkeläisten suostumusta, ja koska tällaiset hoitomuodot avaavat lopullisesti oven eugeniikkaan, ihmisen muokkaamiseen tarkoituksia vastaavaksi;

1. Kiinnittää huomiota Euroopan yhteisöjen tuomioistuimen edellä mainittuun lausuntoon; pyytää komissiota perustamissopimuksien valvojana ottamaan kantaa, tarjoavatko perustamissopimukset mahdollisuuden liittyä yleissopimukseen; jos liittyminen osoittautuu mahdottomaksi, pyytää hallitusten välistä konferenssia ottamaan tämän asian esille ja selvittämään, millaisia perustamissopimuksen tarkistuksia tarvitaan, jotta liittyminen olisi mahdollinen;

2. Pitää välttämättömänä, että biologian, bioteknologian ja lääketieteen alalla luodaan eettiset standardit, jotka perustuvat ihmisarvon kunnioitukseen;

3. Pitää välttämättömänä, että Euroopan parlamentti unionin kansojen edustajana ja koska se hoitaa tutkimusvarojen jakamista Euroopan neuvoston parlamentaarisen yleiskokouksen ja kansallisten parlamenttien rinnalla, osallistuu kriittisesti ohjauskomitean työhön;

4. Kiinnittää huomiota siihen, että nykyinen luonnos on tarkoitettu yleissäännöstöksi, jota on määrä täydentää lisäpöytäkirjoilla, jotta yleissopimukseen sisältyviä periaatteita voidaan yksittäisillä aloilla kehittää edelleen, ja muistuttaa tässä yhteydessä 62 vaatimuksesta, joita se on esittänyt 16. maaliskuuta 1989 antamissaan päätöslauselmissa;

5. Valittaa sitä, ettei Euroopan neuvosto alunperin suunnitellut tai aloittanut julkista keskustelua, vaikka valmisteilla oli tärkeitä eettisiä kysymyksiä, joilla on suurta merkitystä tulevaisuudessa, ja kansalaisille olisi tämän vuoksi pitänyt tiedottaa asiasta alusta alkaen;

6. Ottaa seuraavasti kantaa tärkeimpiin nykyisen yleissopimusluonnoksen esiin nostamiin kysymyksiin ja pyytää komissiota ottamaan kannan huomioon:

- operaatiot, joihin ryhdytään suostumuskyvyttömillä henkilöillä lääketieteellistä tutkimusta varten, ovat sallittuja vain poikkeustapauksissa, jos kyseisen henkilön laillinen edustaja on antanut suostumuksensa vapaasti ja asiasta täysin tietoisena muita oikeudellisia suojamääräyksiä noudattaen, jos kyseinen henkilö ei vastusta niitä, sekä vain silloin, kun tavoiteltuja tuloksia ei voitaisi saavuttaa suostumuskykyisten henkilöiden tutkimuksella ja kun ne voivat olla kyseisen henkilön terveyden kannalta välittömäksi eduksi;

- ihmisarvo on jakamaton; vammaisiin ei saa kohdistua minkäänlaisia syrjiviä säädöksiä; lainsäädäntöä vaatii ainoastaan päätöksenteko suostumuskyvyttömien henkilöiden puolesta niiden ehtojen mukaisesti, joita sovelletaan myös suostumuskykyisiin henkilöihin;

- ihmisalkioilla, sikiöillä ja sikiökudoksilla käytävä kauppa on kiellettävä lailla poikkeuksetta;

- ihmisalkioihin kohdistuva kuluttava tutkimus ja ihmisalkioiden tuottaminen tutkimustarkoituksiin on kiellettävä;

- ihmisen keinohedelmöityksessä on kiellettävä useamman kuin kolmen alkion istuttaminen naiseen yhden kuukautiskierron aikana; alkioiden pakastaminen sallitaan ainoastaan poikkeuksellisesti, jos istuttaminen ei ole lääketieteellisistä syistä mahdollista saman kuukautiskierron aikana;

- ihmisalkioiden jäädyttäminen lapsettomuushoidon päätyttyä on kiellettävä;

- yleissopimuksessa on yksiselitteisesti määrättävä, että ihmisen geeniperimään kohdistuva manipulaatio, jolla muutetaan tai pyritään muuttamaan ihmisen perimää, on kiellettävä lailla; yleissopimusluonnokseen ehdotetaan lisättäväksi seuraavanlaista artiklaa: «Ihmisen perimää voidaan käsitellä ainoastaan ennaltaehkäisevässä, terapeuttisessa tai diagnostisessa tarkoituksessa, jos varmistetaan, että se ei muuta lisääntymissoluja tuottavaa solulinjaa (sukurauhassyövän hoitoa sädehoidon tai kemoterapian avulla ei kielletä);

- on tarpeen kieltää kaikenlainen geneettisten kokeiden tulosten siirtäminen muille henkilöille tai laitoksille (esim. vakuutusyhtiöille tai työnantajille) paitsi silloin, kun tuomioistuinten viranomaiset esittävät pyynnön; yleissopimuksen 11, 12, 13 ja 14 artiklan soveltamisala on sen vuoksi rajoitettava selkeillä määräyksillä, jotka koskevat yksilön oikeuksia ehdottomaan yksityisyyteen kaikkien hänen geneettistä henkilöllisyyttään ja tunnuspiirteitään koskevien tietojen osalta;

- yleissopimukseen on sisällytettävä selkeät määräykset, joilla varmistetaan se, että ihmisestä peräisin olevia eläviä elimiä ja kudoksia ei saa myydä eikä ostaa eikä muullakaan tavoin kohdella kauppatavarana;

- sellaisiin testeihin, joiden perusteella on mahdollista ennustaa geneettinen vaurio tai joiden avulla voi olla mahdollista tunnistaa sairauksiin tai vaurioihin viittaavia geneettisiä taipumuksia, voi saada valtuudet vain elämää uhkaavien sairauksien kyseessä ollessa, jos niitä varten on tällä hetkellä olemassa mahdollisuus järjestää tehokasta hoitoa; muut tällaiset testit, joiden tarkoituksena on käyttäytymiseen liittyvien ominaisuuksien ennustaminen, on nimenomaisesti kiellettävä lailla;

- vakuutuksenantajien tai työnantajien suorittama geneettisiin testeihin perustuva syrjintä tai valinta on kiellettävä;

- vanhempien oikeuteen hyväksyä vammaisia lapsia kohdistuvaa painostusta tai kyseisen oikeuden rajoittaminen on kiellettävä;

7. Kehottaa puhemiestään välittämään tämän päätöslauselman komissiolle, Euroopan neuvoston pääsihteerille ja parlamentaariselle yleiskokoukselle ja jäsenvaltioiden hallituksille.